L’IES  Comarcal treballa per la innovació
2025-07-24

Dimecres passat 30 de maig, el Centre Cultural Tívoli va ser l’escenari on es va celebrar la Jornada “Projectes per a la innovació”. Organitzada pel professorat del Projecte Erasmus KA 1 de l’Institut Comarcal, la jornada “Breaking borders through cooperative learning”, va comptar amb la col·laboració dels Ajuntaments de Burjassot, Godella i Rocafort i amb la presència d’Olga Camps, regidora d’Educació de l’Ajuntament de Burjassot.

Al llarg de la jornada, el públic assistent va poder escoltar quatre excel·lents ponències, que van donar a conéixer la tasca que, des de diferents institucions, s’està realitzant en l’àmbit de la innovació per a la integració i la inclusió. A més, la jornada va comptar amb diferents actuacions d’estudiants, els quals van mostrar les seues elevades habilitats en camps molt diversos, com la música instrumental, el ballet, les actuacions de circ i els monòlegs d’humor.

En definitiva, va ser, segons el centre, una Jornada que va conjugar l’aprenentatge amb l’espectacle i que ha rebut una valoració molt positiva, per part d’alumnes i professorat.